Forsvaret om VGs aldersavsløringer: Tolker skal være over 18
VG har i en rekke artikler satt søkelys på situasjonen til de afghanske tolkene som har jobbet for de norske styrkene i Afghanistan. I fjor avslørte VG hvordan norske soldater gjennom en årrekke ga tolkene opplæring i bruk av våpen, ga dem uniformer og hvordan tolkene selv avfyrte våpen i kamp for Norge. Flere av tolkene forteller om psykiske problemer. I motsetning til soldatene, har ingen av dem fått oppfølging fra Forsvaret. Etter avsløringene opprettet den rødgrønne regjeringen en spesialordning som gjorde at sivilt ansatte afghanere kunne søke om asyl i Norge etter hvert som norske styrker trekkes ut av landet. Så langt har lang over 100 afghanere søkt om asyl gjennom ordningen. 22 tolker og deres familiemedlemmer har så langt fått opphold i Norge. Det skriver Forsvarets operative hovedkvarter (FOH) i en e-post til VG. VG forteller i dag historien om fire av afghanerne som har jobbet for norske styrker i Afghanistan. To av dem har fått asyl i Norge, en av dem venter på at søknaden skal behandles - den siste er etterlatt i Afghanistan. Men én ting har de til felles: Alle sammen forteller at de var 17 år da de ble ansatt av det norske Forsvaret. - Barnesoldater, mener Røde Kors - som er svært kritiske til at tolkene ble ansatt av Forsvaret. - I utgangspunktet er vi underlagt de samme bestemmelser som hjemme. Når det gjelder aldersgrense så skal personer som ansettes være myndig og over 18 år, skriver kommunikasjonssjef Ivar Moen ved Forsvarets operative hovedkvarter (FOH) i en e-post til VG. - Har noen av de lokalt ansatte som jobbet for norske styrker i Afghanistan vært under 18 år da de ble ansatt av Forsvaret? - Etter det vi vet, og etter det de som er ansatt nå eller har vært ansatt her, har oppgitt selv, har vi ikke hatt lokalt ansatte med en alder under 18 år, skriver Moen.Da VG konfronterer FOH med opplysningene om de fire tolkene som selv forteller at de ble ansatt da de var under 18, får vi følgende svar hos pressevakten: - FOH har ingen kommentarer til disse opplysningene. En av tolkene VG skriver om, fikk tilnavnet «Babytolken» på grunn av sin unge alder. En annen forteller at han ble sendt ut i kamp med eget våpen bare en måned etter at han ble ansatt. - Da hadde jeg nettopp fylt 17 år, sier tolken. VG har i en serie artikler de siste 2,5 årene satt fokus på situasjonen til delokalt ansatte afghanerne som jobber for norske styrker i Afghanistan. I Afghanistan er de norske styrkene avhengige av lokal arbeidskraft. De siste årene har flere hundre afghanere jobbet som alt fra vaskehjelper til tolker som har levd tett på norske soldater i felt. I fjor avslørte VG hvor tett samarbeidet var: Flere av tolkene fikk egne våpen og uniformer - og sloss sammen med de norske soldatene.VG har spurt hva slags rutiner FOH - hovedkvarteret som styrer alle norske styrer i utlandet - har når de ansetter lokale i ulike funksjoner i leirene. - Forsvaret har en grundig prosedyre ved ansettelse av lokalt ansatte. En del av denne prosedyren går ut på sikkerhetssjekk og detaljene i dette er forhold som vi naturlig nok ikke kan gå inn på. I ansettelsesprosesser får Forsvarets avdelinger I Afghanistan støtte fra spesielle fagmiljøer og eksperter I Norge, skriver Moen. - Gjennom ansettelsesprosessen sjekkes og kryssjekkes alle oppgitte opplysninger flere ganger for å verifisere informasjon og personopplysninger, skriver kommunikasjonssjefen. - Likevel er det på det rene at i et land som Afghanistan, så er offentlige registre og databaser ofte svært mangelfulle og av varierende kvalitet, derfor kan det av og til være problematisk å skaffe til veie bekreftet informasjon på den enkelte, skriver Moen.Det står i skarp kontrast til det en av tolkene, som sier han var 17 da han ble ansatt, forteller til VG: - På den tiden var det så ekstrem mangel på tolker at de ansatte nesten hvem som helst så lenge vi kunne engelsk. Ingen spurte om noe, jeg visste ikke en gang at Forsvaret hadde en aldersgrense, sier han. Forsvaret hevder at de har stanset flere ansettelser fordi de ikke kom til bunns i opplysningene. - Det finnes flere eksempel på at personell som vi ikke har klart å bekrefte opplysningene til ikke har blitt ansatt, skriver han.
Forsvarets egne regler er krystallklare: Lokalt ansatte i Afghanistan og andre utenlandsoperasjoner skal være over 18 år.